ไอซีทีท้อศึกค่าเชื่อมข่าย
โพสต์ทูเดย์ &#8212; ไอซีที ชี้จบคดีพิพาทเอซี 1.4 หมื่นล้านบาท แค่ฝันทีโอทีกสทฯ มุ่งรักษาผลประโยชน์ตัวเอง ปรองดองไม่ได้
21 ก.ย. 2552

โพสต์ทูเดย์ — ไอซีที ชี้จบคดีพิพาทเอซี 1.4 หมื่นล้านบาท แค่ฝันทีโอทีกสทฯ มุ่งรักษาผลประโยชน์ตัวเอง ปรองดองไม่ได้
แหล่งข่าวจากกระทรวงเทคโนโลยีสารสนเทศและการสื่อสาร (ไอซีที) เปิดเผยว่า การแก้ปัญหาข้อพิพาทระหว่างบริษัททีโอที และ กสท โทรคมนาคม กรณีค่าเชื่อมโยงโครงข่าย หรือเอซี (แอกเซสชาร์จ) ทำได้ลำบากมาก เนื่องจากทั้งสององค์กรจำเป็นต้องรักษาผลประโยชน์ของตนเอง
ทั้งนี้ แม้จะเป็นนโยบายของ ร.ต.หญิงระนองรักษ์ สุวรรณฉวี รมว.ไอซีที แต่หลังจากได้มีการเจรจาร่วมกันหลายฝ่าย ไม่ว่าจะเป็นทีโอที กสทฯ คณะกรรมการนโยบายรัฐวิสาหกิจ (กนร.) และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) แล้วพบว่าเป็นเรื่องยากที่จะจบคดีนี้ลงได้ เพราะทีโอทีต้องการให้กสทฯ จ่ายเงิน 1.4 หมื่นล้านบาทให้ จากนั้นให้ทางกสทฯ ไปเรียกเก็บกับคู่สัญญาเอง ซึ่งกสทฯ ไม่ยอม
ปัญหาข้อพิพาทระหว่างสององค์กรเกิดขึ้นจากการที่บริษัทโทเทิ่ล แอ็คเซ็ส คอมมูนิเคชั่น หรือดีแทค กับบริษัท ทรูมูฟ หยุดจ่ายค่าเอซีให้กับทีโอที ส่งผลให้สถานการณ์การเงินของทีโอทีแย่ลง ดังนั้นทีโอทีจึงฟ้องร้องค่าเอซีจากกสทฯ ซึ่งเป็นเจ้าของสัมปทาน ซึ่งที่ผ่านมามีความพยายามในการแก้ปัญหาดังกล่าวมาโดยตลอด แต่ไม่เคยประสบผลสำเร็จ
นายกฤษดา กวีญาณ คณะกรรมการ (บอร์ด) กสทฯ กล่าวว่า บอร์ดชุดปัจจุบันของทีโอที และกสทฯ มีนโยบายให้ทั้งสององค์กรร่วมมือกันให้ได้มากที่สุด รวมทั้งการใช้โครงข่ายหรือลดการดำเนินธุรกิจซ้ำซ้อน เพื่อให้เกิดการใช้งานทรัพยากรที่มีอยู่ให้เกิดประโยชน์สูงสุด
ขณะที่นายระเฑียร ศรีมงคล โฆษกบอร์ดทีโอที กล่าวว่า ขณะนี้ทั้งสองฝ่ายอยู่ระหว่างการหาแนวทางที่จะยุติข้อพิพาทให้เร็วที่สุด ซึ่งจะเห็นภายในสิ้นปี 2552 นี้อย่างแน่นอนอย่างไรก็ตาม ปัญหาเรื่องค่าเอซีถือเป็นหนึ่งในคดีพิพาทของทีโอที ที่สำนักงานคณะกรรมการนโยบายรัฐวิสาหกิจ (สคร.) ต้องการให้ยุติโดยเร็ว เพื่อให้ทีโอทีมีความเสี่ยงด้านการเงินลดลง เนื่องจากทีโอทีมีรายได้ลดลงทุกปี โดยมีรายได้ไตรมาสแรกปีนี้ 17,883 ล้านบาท ซึ่งเป็นรายได้จากการดำเนินงานของทีโอทีเอง 6,608 ล้านบาท ลดลง 7.5% เมื่อเทียบกับปีก่อน